જેને આઇક્યુની ટેસ્ટમાં પણ પાસિંગ માર્ક આવતા હોય એવાં ડફોળ પાત્રોની ફિલ્મો આપણે ‘લૉરેલ ઍન્ડ હાર્ડી’થી લઈને હૉલીવુડની જિમ કૅરી સ્ટારર ‘ડમ્બ ઍન્ડ ડમ્બર’ વાયા ‘પિન્ક પૅન્થર’માં જોઈ ચૂક્યા છીએ, પરંતુ જો એ પેંગડામાં પગ ઘાલવો હોય તો એકદમ શાર્પ ãસ્ક્રપ્ટ અથવા તો સુપર્બ કૉમિક ટાઇમિંગ સાથેની સ્લૅપસ્ટિક એટલે કે સ્થૂળ કૉમેડી જોઈએ. અહીં એવું કૉમિક-ટાઇમિંગ માત્ર અર્શદ વારસી પાસે જ છે, પરંતુ એ કાંઈ ક્રિસ ગેલ નથી કે આખી ફિલ્મ પોતાના ખભે ઊંચકી લે. આ ફિલ્મનો રાઇટિંગ-ડિપાર્ટમેન્ટ આપણા ગુજરાતી હાસ્યઅભિનેતા વ્રજેશ હીરજીએ સંભાળ્યો છે, પરંતુ તેઓ જો સદેહે ફિલ્મમાં અવતર્યા હોત તો ફિલ્મને કંઈક ફાયદો થાત.